b'\n_START_ARTICLE_\nMonsters of Art\n_START_SECTION_\nOmd\xc3\xb8mme\n_START_PARAGRAPH_\nGruppen er kendt for deres vilde stil og d\xc3\xa5rlige opf\xc3\xb8rsel. MOA er alment kendte i Danmark og har opn\xc3\xa5et international bev\xc3\xa5genhed i graffitimilj\xc3\xb8et ved at male graffiti i andre lande, som blandt andet Tyskland, de skandinaviske lande og s\xc3\xa5gar i New York i USA. Gruppen samarbejder desuden t\xc3\xa6t med den svenske gruppe VIM (Vandals in Motion) og den norske ALL (All Living Legends). De har ogs\xc3\xa5 ry for at have en voldelig adf\xc3\xa6rd, hvilket har v\xc3\xa6ret med til at splitte det danske graffitimilj\xc3\xb8 med hensyn til anerkendelse og disrespekt. Gruppen har ligeledes ogs\xc3\xa5 ofte v\xc3\xa6ret i konflikter med andre graffitimalere.\n_START_SECTION_\nAndre tilh\xc3\xb8rsforhold\n_START_PARAGRAPH_\nEnkelte medlemmer er desuden efter alt at d\xc3\xb8mme aktive i casualsgrupperingen Suburban Casuals, der er tilknyttet fodboldklubben Br\xc3\xb8ndby IF. Der eksisterer i alt fald fan-bannere for klubben, signeret af MOA, hvilket er observeret p\xc3\xa5 superligaens g\xc3\xa6stetribuner rundt omkring i landet.\n_START_SECTION_\nPolitiindsats\n_START_PARAGRAPH_\nI april 2001 blev den 28-\xc3\xa5rige graffitimaler "MINS" anholdt af K\xc3\xb8benhavns Politi og varet\xc3\xa6gtsf\xc3\xa6ngslet i fire uger \xe2\x80\x93 sigtet for at v\xc3\xa6re gerningsmanden bag graffiti-h\xc3\xa6rv\xc3\xa6rk p\xc3\xa5 over 80 togvogne i k\xc3\xb8benhavnsomr\xc3\xa5det til en v\xc3\xa6rdi af godt 2,4 millioner kroner. Ligeledes var han ogs\xc3\xa5 mist\xc3\xa6nkt for at have v\xc3\xa6ret medgerningsmand til graffiti-h\xc3\xa6rv\xc3\xa6rk i en r\xc3\xa6kke andre europ\xc3\xa6iske lande. Den 14. januar 2003 begyndte straffesagen mod den nu 30-\xc3\xa5rige graffitimaler i K\xc3\xb8benhavns Byret. Han var tiltalt for i alt 82 tilf\xc3\xa6lde af graffiti-h\xc3\xa6rv\xc3\xa6rk p\xc3\xa5 togvogne i K\xc3\xb8benhavn og omegn i s\xc3\xa5 voldsomt et omfang, at erstatningskravet var opgjort til godt 2,5 mio. kr. Yderligere var han ogs\xc3\xa5 tiltalt for seks andre tilf\xc3\xa6lde af graffiti \xe2\x80\x93 nogle p\xc3\xa5 togvogne p\xc3\xa5 H\xc3\xb8je Taastrup Station og Klampenborg Station, andre p\xc3\xa5 husmure i Ish\xc3\xb8j og p\xc3\xa5 bropiller p\xc3\xa5 Kalvebodbroerne._NEWLINE_Anklageren, politiassessor Marianne Haslund, gennemgik under retssagen over 80 billeder fra DSB\'s graffiti-database af graffiti-bemalede togvogne. De havde alle p\xc3\xa5tegnet "Mins", "Vimr" eller "Louise" som enten tags eller piece (selve maleriet). Forsvarer Peter \xc3\x98lholm p\xc3\xa5pegede, at bogstaverne ikke var ens p\xc3\xa5 de forskellige billeder. Eksempelvis varierede det afsluttende "s" i "Mins" fra at ligne et lyn til at v\xc3\xa6re skarpt trukket op eller med bl\xc3\xb8de kruseduller. Ydermere undrede \xc3\x98lholm sig over, at skader, som DSB havde opgjort til 35-40.000 kroner, i lignende tilf\xc3\xa6lde i Tyskland kun var blevet opgjort til omkring 8.000 kroner. Anklagemyndigheden kr\xc3\xa6vede ham id\xc3\xb8mt en f\xc3\xa6ngselsstraf p\xc3\xa5 et \xc3\xa5r og seks m\xc3\xa5neder samt at skulle betale en erstatning p\xc3\xa5 2,4 millioner kroner._NEWLINE_Ved K\xc3\xb8benhavns Byret den 25. januar 2003 blev "MINS" frifundet for i alt 82 tilf\xc3\xa6lde af graffiti-h\xc3\xa6rv\xc3\xa6rk beg\xc3\xa5et mod DBS\'s togvogne. Alle tre dommere var dog enige om, at meget tydede p\xc3\xa5, at manden var identisk med den person, der i graffitimilj\xc3\xb8et kendes under navnet "MINS". Men to af dommerne vurderede samtidig, at man ikke med tilstr\xc3\xa6kkelig sikkerhed kunne l\xc3\xa6gge til grund, at den 30-\xc3\xa5rige virkelig var identisk med "MINS". Tilg\xc3\xa6ngelig blev han fundet skyldig i en r\xc3\xa6kke andre graffiti-anklager og id\xc3\xb8mt fire m\xc3\xa5neders ubetinget f\xc3\xa6ngsel samt at skulle betale en erstatning p\xc3\xa5 35.000 kr,- for forseelser mod bl.a. Deutsche Bahn, Carlsberg og Vejdirektoratet.'